b'\n_START_ARTICLE_\nLevi Leipheimer\n_START_SECTION_\n1998\xe2\x80\x932004\n_START_PARAGRAPH_\nAmmattilaisuransa Saturn-tallissa vuonna 1998 aloittanut Leipheimer voitti vuonna 1999 Yhdysvaltain maantieaika-ajomestaruuden. H\xc3\xa4n siirtyi vuonna 2000 US Postal -joukkueeseen. Seuraavan vuoden Espanjan ymp\xc3\xa4riajossa Leipheimer sijoittui toiseksi kilpailun jokaisella kolmella aika-ajoetapilla; viimeisen aika-ajon ansiosta h\xc3\xa4n nousi kokonaiskilpailussa kolmanneksi ohi joukkueensa kapteenin Roberto Herasin. Aika-ajon MM-kilpailussa h\xc3\xa4n sijoittui samana syksyn\xc3\xa4 nelj\xc3\xa4nneksi._NEWLINE_Leipheimer ajoi vuodet 2002\xe2\x80\x932004 Rabobank-joukkueessa. H\xc3\xa4n voitti Route Du Sud -kilpailun vuonna 2002 ja Setmana Catalanan nelj\xc3\xa4nnen etapin 2004. Ranskan ymp\xc3\xa4riajossa h\xc3\xa4n sijoittui kahdeksanneksi vuonna 2002 ja yhdeks\xc3\xa4nneksi 2004. Lis\xc3\xa4ksi h\xc3\xa4n oli kahdestoista aika-ajon MM-kilpailussa vuonna 2003 ja viides Baskimaan ymp\xc3\xa4riajossa 2004.\n_START_SECTION_\n2005\xe2\x80\x932006\n_START_PARAGRAPH_\nLeipheimer siirtyi vuoden 2005 alusta Gerolsteiner-talliin. H\xc3\xa4n voitti Saksan ymp\xc3\xa4riajon kokonaiskilpailun 31 sekunnin erolla Jan Ullrichiin ja oli paras my\xc3\xb6s kilpailun nelj\xc3\xa4nnell\xc3\xa4 etapilla, joka p\xc3\xa4\xc3\xa4ttyi Rettenbachfernerin vuorelle 2\xc2\xa0670 metrin korkeuteen. Samana vuonna Leipheimer sijoittui toiseksi Georgian ymp\xc3\xa4riajossa, kolmanneksi Dauphin\xc3\xa9 Lib\xc3\xa9r\xc3\xa9ss\xc3\xa4, kuudenneksi Ranskan ymp\xc3\xa4riajossa sek\xc3\xa4 seitsem\xc3\xa4nneksi UCI ProTour-sarjassa._NEWLINE_Vuonna 2006 Leipheimer voitti Dauphin\xc3\xa9 Lib\xc3\xa9r\xc3\xa9n kokonaiskilpailun sek\xc3\xa4 Kalifornian ymp\xc3\xa4riajon prologin ja m\xc3\xa4kikilpailun. Saksan ymp\xc3\xa4riajossa h\xc3\xa4n sijoittui toiseksi voittaen lis\xc3\xa4ksi kilpailun viidennen etapin. Ranskan ymp\xc3\xa4riajossa h\xc3\xa4n oli 11. osuudella toinen ja sijoittui lopputuloksissa kolmanneksitoista.\n_START_SECTION_\n2007\xe2\x80\x932008\n_START_PARAGRAPH_\nLeipheimer ajoi vuonna 2007 Discovery Channel -joukkueessa. H\xc3\xa4n voitti helmikuussa Kalifornian ymp\xc3\xa4riajon johdettuaan kilpailua alusta loppuun: h\xc3\xa4n voitti sek\xc3\xa4 prologin ett\xc3\xa4 aika-ajona ajetun viidennen etapin. Huhtikuussa Leipheimer oli voitokas Georgian ymp\xc3\xa4riajon nelj\xc3\xa4nnell\xc3\xa4 ja viidennell\xc3\xa4 osuudella. Ranskan ymp\xc3\xa4riajossa h\xc3\xa4n sijoittui kuudennellatoista etapilla toiseksi Michael Rasmussenin j\xc3\xa4lkeen, ja kun Rasmussenin talli otti h\xc3\xa4net my\xc3\xb6hemmin samana iltana pois kilpailusta doping-ep\xc3\xa4selvyyksien vuoksi, Leipheimer nousi kokonaiskilpailussa kolmannelle sijalle. H\xc3\xa4n voitti kilpailun 19. etapin aika-ajon ja varmisti samalla yhteiskilpailun kolmannen sijan 31 sekuntia Alberto Contadorille ja kahdeksan sekuntia Cadel Evansille h\xc3\xa4vinneen\xc3\xa4. My\xc3\xb6hemmin samana vuonna Leipheimer sijoittui Jens Voigtin j\xc3\xa4lkeen toiseksi Saksan ymp\xc3\xa4riajossa sek\xc3\xa4 voitti aika-ajoetapin Missourin ymp\xc3\xa4riajossa.\n_START_SECTION_\n2008\xe2\x80\x932009\n_START_PARAGRAPH_\nKausilla 2008\xe2\x80\x932009 Leipheimer edusti Astana Teamia. H\xc3\xa4n voitti helmikuussa 2008 Kalifornian ymp\xc3\xa4riajon viidennen etapin \xe2\x80\x93 aika-ajon \xe2\x80\x93 sek\xc3\xa4 kokonaiskilpailun. Georgian ymp\xc3\xa4riajossa h\xc3\xa4n oli kolmas ja Italian ymp\xc3\xa4riajossa kahdeksastoista. Dauphin\xc3\xa9 Lib\xc3\xa9r\xc3\xa9ss\xc3\xa4 h\xc3\xa4n voitti prologin ja sijoittui kokonaiskilpailussa kolmanneksi. Pekingin olympialaisissa Leipheimer voitti pronssia aika-ajossa j\xc3\xa4\xc3\xa4den voittaja Fabian Cancellaralle minuutin ja kymmenen sekuntia. Maantieajossa h\xc3\xa4n sijoittui 11:nneksi. Espanjan ymp\xc3\xa4riajossa h\xc3\xa4n voitti viidennen etapin \xe2\x80\x93 aika-ajon \xe2\x80\x93 siirtyen samalla kokonaiskilpailun johtoon. Kilpailun johtajan kultapaidassa h\xc3\xa4n ajoi ensin yhden etapin ajan, ja sai johtajan paidan my\xc3\xb6s yhdeks\xc3\xa4nnen etapin ajaksi. Lis\xc3\xa4ksi h\xc3\xa4n voitti 20. etapin, joka oli yl\xc3\xa4m\xc3\xa4keen ajettu aika-ajo. Ymp\xc3\xa4riajon 14. osuudella h\xc3\xa4n sijoittui toiseksi. My\xc3\xb6s kokonaiskilpailun lopputuloksissa h\xc3\xa4n oli toinen. MM-kilpailujen aika-ajossa Varesessa Leipheimer sijoittui nelj\xc3\xa4nneksi._NEWLINE_Leipheimer voitti helmikuussa 2009 Kalifornian ymp\xc3\xa4riajon kolmannen kerran per\xc3\xa4kk\xc3\xa4in. H\xc3\xa4n voitti kokonaiskilpailun lis\xc3\xa4ksi 6. etapin, aika-ajon. Maaliskuussa h\xc3\xa4n voitti Vuelta a Castilla y Le\xc3\xb3n -ajon kokonaiskilpailun sek\xc3\xa4 toisen etapin, joka oli henkil\xc3\xb6kohtainen aika-ajo. Italian ymp\xc3\xa4riajossa h\xc3\xa4n sijoittui toiseksi 12. etapilla, aika-ajossa. Kokonaiskilpailussa h\xc3\xa4n oli kuudes.\n_START_SECTION_\n2010\xe2\x80\x932011\n_START_PARAGRAPH_\nKauden 2010 alusta Leipheimer siirtyi uuteen Team RadioShack -joukkueeseen. H\xc3\xa4n sijoittui kolmanneksi Kalifornian ymp\xc3\xa4riajossa ja 12:nneksi Ranskan ymp\xc3\xa4riajossa. Vuonna 2011 h\xc3\xa4n voitti Kalifornian ymp\xc3\xa4riajon seitsem\xc3\xa4nnen etapin ja oli kokonaiskilpailussa toinen. Kes\xc3\xa4kuussa h\xc3\xa4n voitti Sveitsin ymp\xc3\xa4riajon. H\xc3\xa4n kukisti kilpailua johtaneen Damiano Cunegon viimeisen p\xc3\xa4iv\xc3\xa4n aika-ajoetapilla yli kahdella minuutilla ja nousi kokonaiskilpailun voittoon nelj\xc3\xa4n sekunnin erolla Cunegoon. Elokuussa h\xc3\xa4n voitti Tour of Utahin kokonais- ja m\xc3\xa4kikirikilpailun ja USA Pro Cycling Challenge -ajon kokonaiskilpailun sek\xc3\xa4 ensimm\xc3\xa4isen ja kolmannen etapin, aika-ajon.\n_START_SECTION_\n2012\xe2\x80\x93\n_START_PARAGRAPH_\nKaudesta 2012 Leipheimer edusti Omega Pharma-Quick Step-joukkuetta. H\xc3\xa4n voitti tammikuussa 2012 Tour de San Luis -etappikilpailun. H\xc3\xa4n voitti lis\xc3\xa4ksi nelj\xc3\xa4nnen etapin, joka oli aika-ajo. Alberto Contadorin doping-tapauksen my\xc3\xb6t\xc3\xa4 h\xc3\xa4n nousi my\xc3\xb6s kolmannen etapin voittajaksi. Kes\xc3\xa4kuussa h\xc3\xa4n sijoittui Sveitsin ymp\xc3\xa4riajossa kolmanneksi. Elokuussa h\xc3\xa4n voitti Tour of Utahin kuudennen etapin ja sijoittui kolmanneksi USA Pro Cycling Challengen kokonaiskilpailussa._NEWLINE_Leipheimerin saatua puolen vuoden kilpailukiellon Omega Pharma-Quick Step-joukkue p\xc3\xa4\xc3\xa4tti purkaa ajajan sopimuksen. Leipheimer ei kilpailukieltonsa j\xc3\xa4lkeen ajanut en\xc3\xa4\xc3\xa4 ammattilaisena, vaan ilmoitti p\xc3\xa4\xc3\xa4tt\xc3\xa4neens\xc3\xa4 uransa.'